(((ALT GODT – Mikkel Stjerne Møller – Thor Havvindmøllepark)))

(((Anslag inkl. mellemrum 9.180)))

--

**Mikkel svinger Thors hammer**

*Maskinmesteren fra Skave skal stå i spidsen for daglig drift af danmarkshistoriens største offshore vindmøllepark. Lige nu er Mikkel Stjerne Møller travlt optaget af at hyre kvinder og mænd af den rette støbning.*

Af Henrik Kastoft

Solen slår gnister i Vesterhavet. Øjnene kniber sig sammen. Blikket søger mod vest. Fæstner sig på en prik. Som er et stort skib, der i det fjerne er ved at forankre fundamentet til en af de 72 offshore vindmøller, der snart vil rejse sig i horisonten ud for Thorsminde. Engang et lille forblæst fiskersamfund på den jyske vestkyst. Om to år en central del af Danmarks grønne omstilling og fremtidens forsyningssikkerhed.

Mikkel Stjerne Møller (43) er landet et godt sted:

”Jeg elsker at arbejde med mennesker. Lade mig inspirere af andre og tage ved lære af dem, som er klogere, end jeg er. Jeg vil til gengæld lægge hånden på kogepladen for trivsel og arbejdsglæde: Folk skal have en god mavefornemmelse, når de står op om morgenen for at gå på job. Og de skal komme hjem til deres familie som hele mennesker. Kunne se deres kære og børn i øjnene. Det vil jeg sørge for sker. Jeg vil være en leder, der bakker op om folk, som kan deres kram og tør tage beslutninger. Frihed under ansvar”.

**Flad, uformel og dansk**

Samme frihed under ansvar gælder for Mikkel selv. Han har fået forholdsvis frie tøjler af sin arbejdsgiver – tyske RWE, *Rheinisch-Westfälisches Elektrizitätswerk AG*. Fra den internationale energi- og forsyningsgigant har budskabet fra hovedkvarteret i Essen været klart: *Vi er et globalt firma med globale værdier, men vil værne om den lokale kultur og identitet.*

”Det tændte en gnist i mig, da RWE rakte ud og jeg kunne mærke, at her er en global spiller med vilje til lokal forankring. Ingen konservatisme her. Selvfølgelig skal jeg stå på mål for resultaterne, men så længe jeg kan det, har jeg relativt frie tøjler til at søge lokal arbejdskraft og skrue arbejdspladsen sammen på den måde, jeg tror mest på: En flad struktur, en uformel omgangstone, dygtige og idérige folk som vil tage fat, tænke i løsninger og træffe beslutninger på stedet”.

Målt i hele træskolængder tror Mikkel, han kan hente 40 pct. af sin kommende arbejdsstyrke lokalt, forstået som Holstebro Kommune. De resterende 60 pct. vil komme rejsende fra andre dele af landet. Hele arbejdsstyrken vil være bosiddende i Danmark.

**Personlighed slår cv**

En stor del af Mikkels arbejdsdag er i disse uger og måneder at hyre folk. Tale med mennesker, der kandiderer til at blive en del af holdet, som skal løbe driften af Danmarks største offshore vindmøllepark i gang.

Når møllerne snurrer i 2027 og sender enorme mængder grøn strøm i land, vil medarbejderstaben tælle omkring 50 personer. Ansættelserne falder i tre faser. I første fase er Mikkel på udkig efter 10 spitzenklasse-eksperter i turbiner, fem højspændings-ninjaer, to verdensmestre i vedligehold og en lagerhøvding fra øverste hylde. Med lidt andre titler, forstås. Mikkels egen titel *Production & Site Manager RWE Thor Windfarm* kan vi i dagens anledning fordanske til driftschef.

”Til at begynde med søger jeg specialister med 10-15 års erfaring fra branchen. Vi fisker i samme sø som Vestas, Ørsted, Siemens Gamesa og Vattenfall. I fase to og tre gør vi søgefeltet bredere. Dér handler det for mig mere om personligheden end cv’et”.

**Fra sort olie til grøn vind**

Mikkels eget cv beskriver en rejse fra olie- og gasindustrien via fjernvarme og biogas til grøn vindenergi:

”Som ung maskinmester rejste jeg ud i verden med min rygsæk. Da jeg havde brugt alle mine penge, fik jeg job i Esbjerg og senere hos Maersk Olie og Gas i Qatar, hvor jeg stiftede bekendtskab med alt fra at feje gulvet til at styre hele operationer”.

Øst, vest – hjemme bedst. På hjemmefronten kaldte familien – hustruen Dea og børnene Noah, Liv og Merle. Der blev bygget rede og nyt hus i Skave, landsbyen Mikkel er født og opvokset i. Et lille samfund af nærvær og tryghed. Hvor folk kerer sig om hinanden, og børn naturligt spadserer ind og ud af hinandens hjem.

”Det var spændende at arbejde i Qatar, men dejligt at vende tilbage til hjemlige breddegrader. Efter Mellemøsten var jeg på produktionsplatforme i Nordsøen og bl.a. med til at lukke olieproduktionen på Tyr Vest ned. Efter 11-12 år offshore gik jeg i land som maskinmester på kraftvarmeværket i Holstebro og senere driftschef for Måbjerg Biogas. De seneste seks måneder har jeg været her,” siger Mikkel, mens han viser sin kommende arbejdsplads udefra. Håndværkere fra Holstebro-virksomheden Østermark svirrer rundt som flittige arbejdsbier, så hovedkvarteret for Thor Havvindmøllepark kan slå dørene op i slutningen af året.

**Små huse og velfærd**

I offshore-branchen er rotationsarbejde en velkendt sag. En stor del af holdet bag daglig drift og vedligehold af Thor havvindmøllepark vil være på arbejde syv dage i træk med syv fridage derefter. Det giver god kontinuitet og vil givetvis gøre det lettere at rekruttere langvejs fra. Nogle af funktionerne på kontoret vil dog være friholdt fra rotation og følge en almindelig 5-dages arbejdsuge med efterfølgende weekend.

”Jeg elskede rotationsarbejdet. Måske fordi jeg var så heldig at få det bedste råd af en kollega: Som udearbejdende at glide ind, respektere og indordne sig de rutiner, familien har fundet sig til rette med. De derhjemme ved en hel del bedre end vi udearbejdende, hvordan hverdagen bedst hænger sammen”.

RWE og Mikkel vil gøre livet så let som muligt for de kolleger, der skal indgå i rotationsarbejdet og være væk fra familien hver anden uge:

”Lige nu taler vi med Holstebro Kommune om muligheden for at opføre 18 *tiny houses* oppe ved campingpladsen en kilometer herfra. 34 kvadratmeter bolig med tekøkken, dobbeltseng og eget bad. Vi prioriterer velfærden højt – derfor også et fælleshus med lounge, køkken og udendørs grill”.

**Hjertevarme er der nok af**

Som om opstarten af danmarkshistoriens største offshore vindmøllepark ikke er fuldtidsjob nok, er Mikkel i gang med at tage en lederuddannelse på Aarhus Universitet.

”Som at lære at svømme ude på det dybe hav,” lyder det med et smil. Rundvisningen er ved at være slut. Det er hjertevarmen i Thorsminde ikke. Lokalbefolkningen har budt RWE og Mikkel varmt velkommen.

”Torsdag var jeg til møde i København. Så ringer en af de lokale fiskere. Han ville blot varsko os om, at der var optræk til blæsevejr. Han havde set de åbne vinduespartier i vores bygning og tænkt, det måske ville være en god idé at blænde dem af. Det siger alt om den hjertevarme, mennesker her på egnen besidder. Den gæstfrihed og gavmildhed vil jeg gerne gengælde og betale tilbage med tiden. Når vi er klar til fase to og tre i vores rekruttering, håber jeg, vi kan finde flere gode folk fra lokalområdet. Der vil også opstå småjob med græsslåning, rengøring og lager, som måske vil egne sig til mennesker, der arbejder på nedsat tid”.

”Det må jeg sige: Vi føler os meget velkomne. Det gode samarbejde mellem RWE, Holstebro Kommune og Thorsminde by har været en grundsten, som blev lagt helt fra begyndelsen af projektet for flere år siden. Et solidt fundament, som har været medvirkende til, at jeg har fået en god opstart i mit nye job. Det gør mig glad. Vi vil gøre vores bedste for at blive en god ambassadør for Thorsminde på længere sigt,” slutter Mikkel Stjerne Møller.

I formiddag havde han samtale med kandidaten til én af de ledige stillinger. Og nu står en kandidat til et andet job klar henne ved trappen op til det midlertidige kontor. Holdet bag drift og vedligehold af en milepæl i Danmarks grønne omstilling er ved at blive sat.

--

(((Faktaboks)))

**Danmarks største til havs**

Anlægsarbejdet er i fuld gang. I april 2026 er første mølle fuldt funktionsdygtig – i 2027 er alle 72 rejst og Danmark har dermed fået sin største havvindmøllepark.

Møllerne er 14 megawatt-turbiner fra Siemens Gamesa og blandt de mest miljøvenlige på markedet: Vingerne er bygget af genanvendelige materialer og tårnene produceret af metalplader med et 63 procent lavere CO2-aftryk end konventionelt stål.

Vingespidserne når i deres rotation op i svimlende 266 meter – 12 meter højere end pylonerne på Storebæltsbroen.

Vindmølleparken har en maksimal kapacitet på 1.000 megawatt. Det siger næppe de fleste af os så meget, men én rotation på én mølle leverer strøm nok til 2.300 opladninger af mobiltelefon eller 120 kilometer landevejskørsel i elbil.

Thor Havvindmøllepark vil levere strøm svarende til én million husstandes forbrug, og er dermed ikke kun et skridt i en grøn omstilling, men også et stærkt bidrag til forsyningssikkerheden.

[Se og læs mere hos RWE](https://thor.rwe.com/)

--

**Billedtekster**

(((Mikkel ved strand)))

Derude – 22 kilometer fra land – vil 72 offshore vindmøller snart rejse sig og stå for 20 pct. af Danmarks elforsyning.

(((Mikkel ved strand)))

I en pause mellem to samtaler. Mikkel er ved at sætte holdet for Thor Havvindmøllepark. Målet er at ansætte 19 i år og omkring 50 i alt.

(((Mikkel ved bygning)))

I bygningen vil der til venstre komme åbent kontorlandskab og til højre kantine. I midten er der udendørs terrassen med udsigt over klitterne til Thor Havvindmøllepark.

--